open-index/open-wikipedia-markdown huggingface dataset:
Aquarius Reef Base

**Aquarius Reef Base** on allveelabor, mis asub Ameerika Ühendriikides Florida Keysi riikliku merekaitseala territooriumil Key Largo saarest 8,7 km kaugusel ookeanipõhjas 19 meetri sügavusel. Paikneb korrallrifi Conch Reef kõrval.

Aquarius Reef Base kuulub Riiklikule Ookeani- ja Atmosfäärivalitsusele ja seda haldab 2013. aastast Florida Rahvusvaheline Ülikool. Allveelaborit kasutavad peamiselt merebioloogid.

Alates 2001. aastast on NASA kasutanud laborit mitmel 10–14-päevasel missioonil, mille käigus astronaudid osalevad NASA programmis NEEMO, mille põhieesmärk on uurida inimkeha ekstreemsetes tingimustes. Programmi tulemusi kasutatakse mehitatud astronautikas.

Allveelabori meeskonna liikmeid nimetatakse akvanautideks.

## Välislingid
Akvanaut

**Akvanaut** on eriettevalmistusega allveeuurija, kes töötab allveeuurimiskambrites (näiteks allveelaboris). Akvanaut saab sellest väljuda akvalangiga. Suures sügavuses varustatakse avavette väljunud akvanauti hingamissegu ja allveeülikonna kütmiseks tarviliku sooja veega voolikutega.

Esimeseks akvanaudiks loetakse Belgia allveearheoloogi Robert Sténuiti, kes 1962. aastal veetis 24 tundi Vahemeres 62 m sügavusel Edwin Linki konstrueeritud veealuses dekompressioonikambris, nn "Linki silindris" (*Link Cilinder*).

## Tuntud akvanaute
*Fabien Cousteau
*Philippe Cousteau
*Sylvia Earle
*Vanessa O'Brien

## Vaata ka
*Hüdronaut
*Akvalangist
*Tuuker

## Viited
Lehise-pahktäi

**Lehise-pahktäi** (*Adelges laricis*) on liik nokalisi.

Elavad kuusel ja lehisel. 
Kuusel moodustub võrse tipul heledad pahad, milles vastsed elavad.

Euroopas on liik pärismaine. Introdutseerituna leidub ka Põhja-Ameerikas.

Väga sarnane liik on väike-pahktäi (*Adelges tardus*). 

## Välislingid
*Pilte
Võru kaitsepataljon

**Võru kaitsepataljon** oli Eesti Rahvaväe ja Kaitseväe väeosa Eesti Vabadussõjas.

## Juhtkond ja koosseis
*1. aprill 1919 – 1. september 1919, alamkapten August Sarapuu

## Viited
Prantsuse merevägi

**Prantsuse merevägi** (prantsuse keeles *Marine nationale*; varasemad nimed: **Kuninglik laevastik**; **Keiserlik laevastik**) on Prantsuse Vabariigi merevägi. Kuulub Prantsuse relvajõudude koosseisu.

2021. aasta seisuga oli Prantsuse mereväel 120 pealveelaeva (veeväljasurvega üle 100 tonni), 10 tuumaallveelaeva (sealhulgas neli neist olid ballistiliste rakettidega) ning lennukeid ja helikoptereid kokku 180.

Laevastiku lipulaev on lennukikandja Charles de Gaulle.

Prantsuse mereväge juhib 2020. aastast admiral Pierre Vandier.

## Välislingid
*
*Koduleht
Zinder

**Zinder** on linn Nigeris, Zinderi piirkonna ja Zinderi departemangu keskus. Asub riigi lõunaosas Nigeeria piiri lähedal. Umbes 323 000 elanikuga on see riigi suuruselt teine linn. 1926. aastani oli Zinder Nigeri pealinn.

Zinder on Nigeri tähtis kultuuriline ja majanduslik keskus. Linnas asub Zinderi André Salifou ülikool.
Faculty of Taste

**Faculty of Taste** oli aastatel 1994–1998 Tallinna Kunstiülikoolis dotsent Peeter Linnapi juhtimisel tegutsenud fotokeskus ja selles tegutsenud noorte kunstnike rühmitus. Oma akadeemilise üksuse nimetuse laenas Linnap toetudes tuntud USA kunstifilosoofi professor Thomas McEvilley (1939–2013) kirjutistes ja Saaremaa biennaalil 1995. aastal peetud loengule, milles irooniliselt viidati Immanuel Kanti teadvuse ja tunnetuse üksteisest hermeetiliselt isoleeritud struktuuridele.
Ameerika Ühendriikide kontinentaalarmee

**Ameerika Ühendriikide kontinentaalarmee** oli maavägi, mis esindas Ameerika kolmeteistkümne kolooniat ja hiljem Ameerika Ühendriike Ameerika iseseisvussõja ajal. See moodustati 14. juunil 1775 Philadelphias pärast sõja puhkemist kogunenud teise kontinentaalse kongressi resolutsiooniga. Kontinentaalarmee loodi kolooniate sõjaliste jõupingutuste koordineerimiseks sõjas brittide vastu, kes püüdsid säilitada kontrolli Ameerika kolooniate üle. Armee ülemjuhatajaks määrati kindral George Washington, kes oli selles ametis sõja lõpuni.

Kontinentaalarmeele olid abiks kohalikud maakaitseväed ja vabatahtlikud, mis olid kas lojaalsed kindlale osariigile või muul viisil sõltumatud. Suurem osa kontinentaalarmeest saadeti laiali 1783. aastal pärast sõja lõpetanud Pariisi rahulepingu sõlmimist. Kontinentaalarmee 1. ja 2. rügement moodustasid 1792. aastal Ameerika Ühendriikide Leegioni, mille alusel loodi hiljem Ameerika Ühendriikide maavägi.

## Viited
As Aventuras de Gui & Estopa

**"As Aventuras de Gui & Estopa"** on Brasiiliast pärit multifilmisari, mille loojaks on Mariana Caltabiano. Seriaali hakkas 2009. aastal tootma Mariana Caltabiano Produções.

## Osades

* Mariana Caltabiano – Gui "Iguinho" / Cróquete Spaniel / Dona Iguilda / Fifivelinha / Róquete Spaniel
* Eduardo Jardim – Estopa / Pitiburro
* Arly Cardoso – Ribaldo "Riba"

## Välislingid

*
Mark McKenzie

**Mark Alexander McKenzie** (sündinud 25. veebruaril 1999 New Yorgis) on USA jalgpallur, kes mängib keskkaitsjana Prantsusmaa kõrgliigaklubis Toulouse ja USA jalgpallikoondises.

Profidebüüdi tegi ta 2018. aastal Major League Socceri (MLS) klubis Philadelphia Union. Enne seda oli ta mänginud Philadelphia Unioni reservmeeskonnas Bethlehem Steel FC United Soccer League'is ja Wake Foresti Ülikooli jalgpallimeeskonnas. McKenzie läbimurdehooaeg oli 2020, mil ta valiti MLS-i hooaja sümboolsesse koosseisu.

2021. aasta jaanuaris sõlmis ta nelja ja poole aasta pikkuse lepingu Genkiga. 

2024. augustis sõlmis ta lepingu Prantsusmaa kõrgliigaklubiga Toulouse.

2018. aastal tuli McKenzie USA kuni 20-aastaste koondisega Põhja- ja Kesk-Ameerika omavanuste meistriks. USA rahvuskoondises debüteeris ta 1. veebruaril 2020 sõprusmängus Costa Rica vastu. Ta kuulus USA koondisse 2024. aasta Copa Américal ja 2025. aasta CONCACAF Gold Cup'il.

## Saavutused
;Philadelphia Union
*Supporters' Shield: 2020
;Genk
*Belgia karikas: 2020–21

## Viited
Mike Trésor Ndayishimiye

**Mike Trésor Ndayishimiye** (sündinud 28. mail 1999 Antwerpenis) on Belgia jalgpallur, kes mängib Inglise kõrgliiga klubis West Ham United (laenul Belgia kõrgliiga klubist Genk) ja Belgia jalgpallikoondises.

Ta kuulus noorena Belgia klubi Anderlechti noortesüsteemi. 2018. aastal liitus ta Hollandi esiliigaklubiga NEC. 2019. aasta septembris läks ta sealt laenule Hollandi kõrgliigaklubisse Willem II, kellega sõlmis aasta hiljem püsiva lepingu.

2021. aasta juulis sõlmis ta lepingu Genkiga. Hooajal 2022/23 andis Ndayishimiye Belgia kõrgliigas koguni 24 väravasöötu. See oli ühtlasi Belgia kõrgliiga rekord ja sel hooajal Euroopa kümne parima jalgpalli kõrgliiga suurim väravasöötude arv ühe mängija kohta. Lisaks lõi Ndayishimiye sel hooajal liigas kaheksa väravat. Hooaja lõpus valiti ta Belgia kõrgliiga hooaja parimaks mängijaks.

Suvel 2023 siirdus ta West Ham Unitedisse laenule. Uus koduklubi võttis kohustuse tema mängijaõigused laenulepingu lõpus soetada.

Belgia jalgpallikoondises debüteeris 17. juunil 2023 EM-i valikmängus Austria vastu.

Ta on Burundi päritolu.

## Viited
Lippus

**Lippus** on perekonnanimi.

## Statistika
2023. aasta 1. jaanuari seisuga oli Eestis perekonnanimi Lippus 45 inimesel: 26 mehel ja 19 naisel. Perekonnanimede levikult oli Lippus meeste puhul 4626. kohal ja naiste puhul 7238. kohal. Kõige levinum oli perekonnanimi Lippus vanuserühmas 15–19, kus neid oli 10 000 elaniku kohta 0,81. Nimi oli kõige sagedasem Viljandi maakonnas, kus sellist nime kandis maakonna 10 000 elaniku kohta 2,85 inimest.

19. sajandi algul pandi pärisorjusest vabastamise käigus talupoegadele Viljandimaal Põltsmaa kihelkonnas Adavere ja Tapiku mõisavallas ning Järvamaal Koeru kihelkonnas Piibe mõisavallas ja Türi kihelkonnas Laupa mõisavallas viiel korral nimeks Lippus. 

## Nime kandjaid
*Endel Lippus, eesti viiuldaja ja muusikapedagoog (1926–2008)
*Johannes Lippus, Eesti sõjaväelane (1891–1948)
*Madle Lippus, eesti munitsipaalpoliitik (1984–)
*Pärtel Lippus, eesti foneetik (1980–)
*Urve Lippus, eesti muusikateadlane (1950–2015)
*Virve Lippus, eesti pianist ja muusikapedagoog (1926–1990)

## Viited

## Välislingid
*
Lobjakas (perekonnanimi)

**Lobjakas** on eesti perekonnanimi.

## Statistika
2023. aasta 1. jaanuari seisuga oli Eestis perekonnanimi Lobjakas 126 inimesel: 61 mehel ja 65 naisel. Perekonnanimede levikult oli Lobjakas meeste puhul 1613. kohal ja naiste puhul 1675. kohal. Kõige levinum oli perekonnanimi Lobjakas vanuserühmas 80–84, kus neid on 10 000 elaniku kohta 1,81. Nimi oli kõige sagedasem Lääne maakonnas, kus sellist nime kandis maakonna 10 000 elaniku kohta 4,80 inimest.

19. sajandi algul pandi pärisorjusest vabastamise käigus talupojale Läänemaal Hanila kihelkonnas Paadrema mõisavallas nimeks Lobgakas (normaliseeritult Lobjakas). 

Nimede eestistamisel võeti Lobjakas aastatel 1935, 1936, 1938 uueks perekonnanimeks 3 korral isikute poolt, kelle perekonnanimi oli varem Jäärman ja Sander.	

## Nime kandjaid
*Ahto Lobjakas, eesti poliitikaanalüütik ja kolumnist (1970–) 
*Artur Lobjakas, eesti sporditegelane (1898–1983) 
*Kai Lobjakas, eesti disainiajaloolane (1975–)

## Viited

## Välislingid
*
Karl Friedrich von Lindenau

**Karl Friedrich von Lindenau** (1746 – 14. veebruar 1817) oli Preisi ja Austria sõjaväelane, väejuht ja kahurväekindral. 

## Elulugu
Karll Friedrich von Lindenau sündis 1746. aastal Saksimaal Leipzigis. Algul teenis ta Preisi sõjaväes, kuid pidi sealt 1789. aastal lahkuma, kuna tal tekkisid vastuolud feldmarssal Wichard von Möllendorffiga. Sama aasta augustis astus ta Austria armeesse. Ta sai hertsog Albert Casimiri Austria Madalmaade staabis majorikoha. Seal sai Lindenaust ka ertshertsog Karli lahingutaktika ja sõjaajaloo õpetaja.

### Osalus Prantsuse revolutsioonisõdades
1790. aastal ülendati Lindenau ooberstiks. 1792. aastal naasis ta Viini. 1797. aasta 1. märtsil ülendati ta kindralmajoriks. 1799. aastal juhatas ta ertshertsog Karli armees brigaadi, mille juhtimisega paistis välja Mannheimi piiramisel. 5. märtsil 1800 ülendati Lindenau feldmarssal-leitnandiks. Järgmisel aastal autasustati teda Maria Theresia militaarordeni rüütliristiga. 1803. aastal määrati ta jalaväerügemendi nr 29 ''inhaberiks''.

### Osalus Napoleoni sõdades
1805. aastal juhatas Lindenau ertshartsog Karli Itaalia armees grenaderidiviisi. Ta osales 29.–31. oktoobril toimunud Caldiero lahingus. 

1809. aastal juhatas ta ertshertsog Karli armee reservkorpuses taas grenaderidiiviisi, millega osales Asperni-Esslingi lahingus. 27. mail 1809 ülendati Lindenau *[[Feldzeugmeister|feldzeugmeisteriks]]*. Samal aastal läks ta sõjaväest erru.

Hilisemas elus korraldas ta enda kodus "Don Juani" etteasteid. Karl Friedrich von Lindenau suri mundrisse riietatuna oma tugitoolis 14. veebruaril 1817 Viinis.

## Viited
Levin Öztunalı

**Levin Mete Öztunalı** (sündinud 15. märtsil 1996 Hamburgis) on Saksamaa jalgpallur, kes mängib poolkaitsjana Saksamaa esiliigaklubis Hamburger SV.

Aastatel 2004–2006 kuulus ta jalgpalliklubisse Eintracht Norderstedt. Seejärel liitus ta Hamburger SV-ga, kuid klubi põhimeeskonnas toona ta veel ei debüteerinud. 2013. aasta veebruaris sõlmis ta lepingu Leverkuseni Bayeriga. Klubi põhimeeskonnas debüteeris ta Saksamaa kõrgliigas 10. augustil 2013 mängus Freiburgi vastu. 17 aasta ja 146 päeva vanuselt sai Öztunalı Leverkuseni noorimaks mängijaks Saksamaa kõrgliigas. Hooaja 2014/15 teises pooles läks ta pooleteiseks hooajaks laenule Saksamaak kõrgliigaklubisse Bremeni Werder.

Aastatel 2016–2021 mängis Öztunalı Saksamaa kõrgliigas 1. FSV Mainz 05 ja 2021–2023 Union Berlini ridades.

2023. aasta juunis sõlmis ta kolmeaastase lepingu Hamburger SV-ga.

Aastatel 2010–2019 mängis Öztunalı Saksamaa noortekoondistes. Ta tuli Euroopa omavanuste meistriks 2014. aastal Saksamaa kuni 19-aastaste koondisega ja 2017. aastal kuni 21-aastaste koondisega.

Tema vanaisa Uwe Seeler oli Saksamaa jalgpallilegend, kes mängis kogu profikarjääri Hamburger SV-s ja mängis aastatel 1954–1970 Lääne-Saksamaa jalgpallikoondises. Öztunalı isa on türklane.

## Viited
K-560 Severodvinsk

**K-560 Severodvinsk** (vene keeles К-560 «Северодвинск») on Venemaa neljanda põlvkonna tuumaallveelaev sarjast Jassen (sarja peakonstruktor Vladimir Pjalov). 

Allveelaev projekteeriti Peterburis asuvas konstrueerimisbüroos Malahhit ja ehitati Severodvinskis asuvas Sevmašis. Vette lasti 2010. aastal. 

Jasseni sarja allveelaevade relvastusse kuuluvad tiibraketid (Oniks, Tsirkon, Kalibr).

Allveelaeva pikkus on 139 m ja laius 13 m. Veeväljasurve (vee all) on 13 800 t.

Meeskonna suurus: 90 allveelaevnikku (neist kolmandik on ohvitserid)

K-560 Severodvinsk kuulub Põhjalaevastiku koosseisu.

## Välislingid
Loogna

**Loogna** on eesti perekonnanimi.

## Statistika
2023. aasta 1. jaanuari seisuga oli Eestis perekonnanimi Loogna 20 inimesel: 10 mehel ja 10 naisel. Perekonnanimede levikult oli Lobjakas meeste puhul 12515. kohal ja naiste puhul 13554. kohal. Perekonnanime Loogna kandja oli keskmiselt 48 aasta vanune.

Nimede eestistamisel võeti Loogna aastatel 1937–1940 uueks perekonnanimeks viiel korral isikute poolt, kelle perekonnanimi oli varem Ambros, Gross, Logger ja Reimann.	

## Nime kandjaid
*Georg Loogna, eesti arstiteadlane (1914–2009)
*Naomi Loogna, eesti arstiteadlane (1930–2022) 
*Vello Loogna, eesti puhkpilliorkestrite dirigent (1940–2026)

## Viited

## Välislingid
*
Valeri Markus

**Valeri Markus** (*Валерій Сергійович Маркус*) on Ukraina sõjaväelane, autor ja blogija. 

## Sõjaväeteenistus

Teenis 2022-2033 47. mehhaniseeritud brigaadi brigaadiveeblina.

## Bibliograafia
* Валерій Маркус (2018). *Сліди на дорозі*. Київ. — 375 с. ISBN 978-966-194-302-4
Haski

**Haski** (inglise keeles *husky*) on mitme polaarpiirkonnas aretatud veokoera tõu (näiteks Alaska haski ja Siberi haski) üldnimetus.
Lille (perekonnanimi)

**Lille** on perekonnanimi.

## Statistika
2023. aasta 1. jaanuari seisuga oli Eestis perekonnanimi Lille 292 inimesel: 139 mehel ja 153 naisel. Perekonnanimede levikult oli Lille meeste puhul 509. kohal ja naiste puhul 501. kohal. Kõige levinum oli perekonnanimi Lille vanuserühmas 80–84, kus neid on 10 000 elaniku kohta 2,94. Nimi oli kõige sagedasem Jõgeva maakonnas, kus sellist nime kandis maakonna 10 000 elaniku kohta 6,81 inimest.

19. sajandi algul pandi pärisorjusest vabastamise käigus talupoegadele Tartumaal Torma, Puhja, Kambja ja Maarja-Magdaleena kihelkondades, Harjumaal Harju-Jaani ja Kose kihelkonnas, Pärnumaal Pärnu-Jaagupi kihelkonnas, Võrumaal Põlva kihelkonnas,  Saaremaal Kaarma kihelkonnas, Virumaal Kadrina kihelkonnas ning Läänemaal Lihula kihelkonnas 12 korral nimeks Lille. 

Nimede eestistamisel võeti Lille aastatel 1935–1940 uueks perekonnanimeks 54 korral isikute poolt, kelle perekonnanimi oli varem Aatonen, Arhipov, Ever, Grinberg, Grünberg, Gustavson, Johannsohn, Juhanson, Karetnikov, Kaulsohn, Klein, Lamstern,  Lange, Lemvald, Libenau, Liesment, Lilienberg, Lilienblatt (4 juhul), Lilienthal (4), Lillebach (4), Lilleberg (5), Lillemann, Lillestern, Madisson, Mahorin, Mangmann, Palberg, Paulmann, Peterson, Rolberg, Silberman, Simson, Starrkopf, Strandson, Tenno, Trohvin, Umberg, Valter ja Veide.	

## Nime kandjaid
*Eva Lille, soome estofiil, Soome-Eesti kultuurisidemete arendaja ja tõlkija (1941–) 
*Ivo Lille, eesti saksofonist ja muusikapedagoog (1977–)
*Mari-Liis Lille, eesti mänguasjadisainer, kaubamärgi lilleliis looja ja käsitööraamatute autor (1980–) 
*Ülo Lille, eesti keemik (1931–2023)

## Viited

## Välislingid
*
Petrovsk-Zabaikalski

**Petrovsk-Zabaikalski** (vene keeles Петровск-Забайкальский) on linn Venemaal Taga-Baikali krais, Petrovsk-Zabaikalski rajooni halduskeskus (ei kuulu ise rajooni koosseisu).

Linna läbib Siberi raudtee.

Asula tekkis 1789. aastal rajatud malmisulatus- ja rauatootmistehase juurde. 1791. aastal anti asulale nimeks **Petrovski Zavod**. Linnaõigused ja praeguse nime sai Petrovsk-Zabaikalski 1926. aastal.

## Viited
30. üksik mehhaniseeritud brigaad

**30. üksik vürst Kostjantõn Ostrozkõi nimeline mehhaniseeritud brigaad** (*30-та окрема механізована бригада імені князя Костянтина Острозького*) on Ukraina maaväe väeüksus.

## Ajalugu
Alates 2018. aastast kannab üksus nimetust 30. üksik vürst Kostjantõn Ostrozkõi nimeline mehhaniseeritud brigaad.

### Vene-Ukraina sõda
2023. aasta lõpus täitsid brigaadi üksused lahingülesandeid Kupjanski suunal.

## Vaata ka
* Kostjantõn Ostrozkõi

## Viited
Loorits

**Loorits** on eesti perekonnanimi.

## Statistika
2023. aasta 1. jaanuari seisuga oli Eestis perekonnanimi Loorits 360 inimesel: 175 mehel ja 185 naisel.

1. jaanuari 2026 seisuga oli Eestis perekonnanimi Loorits 176 mehel ja 186 naisel. Perekonnanimede levikult oli Loorits meeste puhul 367. kohal ja naiste puhul 373. kohal. Kõige levinum oli perekonnanimi Loorits vanuserühmas 35–39, kus neid on 10 000 elaniku kohta 3,83. Nimi oli kõige sagedasem Lääne maakonnas, kus sellist nime kandis maakonna 10 000 elaniku kohta 11,77 inimest.

19. sajandi algul pandi pärisorjusest vabastamise käigus talupoegadele Tartumaal Laiuse kihelkonnas ja Nõo kihelkonnas, Virumaal Vaivara kihelkonnas ja Lüganuse kihelkonnas, Harjumaal Jüri kihelkonnas, Võrumaal Rõuge kihelkonnas ja Viljandimaal Kolga-Jaani kihelkonnas asuvates mõisavaldades kaheksal korral nimeks Lorits ja Loritz (normaliseeritult Loorits).

Nimede eestistamisel loobuti nimest Loorits 1939. aastal kolmel korral ning uueks perekonnanimeks võeti Helimets.	

## Nime kandjaid
*Arnold Loorits, eesti maadleja (1931–1986)
*Arvo Loorits, eesti jalgrattur, suusataja, sõudja ja sporditegelane (1948–)
*Eerik Loorits, Eesti sõjaväelane (1903–1991)
*Kristjan Loorits, eesti filosoof
*Marje Loorits, eesti näitleja (1944–2026)
*Neeme Loorits, eesti orienteeruja ja rogainija (1968–) 
*Oskar Loorits, eesti rahvaluuleteadlane (1900–1961) 
*Timo Loorits, eesti sõudja (1974–) 

## Viited

## Välislingid
*
Eerik Lepp

**Erich Rudolph Lepp** (22. detsember 1902 (vkj)/ 4. jaanuar 1903 Tallinn – 2. veebruar 1981 Montréal) oli eesti aiandus- ja maastikuarhitekt ning motosportlane.

Lepp oli Vabadussõja ajal kadett, edastades sõnumeid ja varustust.

1923. aastal lõpetas ta Tallinna Reaalkooli, 1927. aastal Budapesti Aiandusinstituudi ja 1929. aastal Debreceni Põllumajandusakadeemia põllumajanduse erialal. Ta oli Korporatsioon Wäinla liige.

Aastatel 1929–1941 töötas ta Tallinna Pedagoogiumis, Tallinna Linna Naiskutsekoolis, Tallinna Kodumajanduskoolis ja J. Koorti nim. Rakenduskunsti Koolis aiandusõpetajana ja 1941–1944 Tehnikadirektooriumi Ehitusvalitsuses haljasalade inspektorina.

Tal oli ka oma aiakujundusfirma, tööde hulka kuulusid Suure Munamäe vaatetorni ja mitme Tallinna aia haljastamine. 1934. aastal ostis ta Harley Davidsoni soolomootorratta. Ta oli Tallinna Rotary Klubi liige.

Ta põgenes 1944. aastal Saksamaale.

Ta õppis aastatel 1947–1949 Durhami Ülikoolis maastikuarhitektuuri ja jätkas seal tööd 1954. aastani, mil emigreerus Kanadasse, kus töötas esmalt Ottawas inspektorina ja aastatel 1955–1972 Montrealis aiandusarhitektina.

1977. aastal autasustati teda elutöö eest Budapesti aiandusülikooli kulddiplomiga.

## Isiklikku
Tema isa Hans Lepp oli Tallinna linnaaednik, abikaasa Vanda vend oli arhitekt Enn Muistre, abikaasa õde arhitekt Arda Kullerkupp.

## Viited
Piraajalahus

**Piraajalahus** on vesinikperoksiidi (H2O2) ja kontsentreeritud väävelhappe (H2SO4) segu, mis on tugevate oksüdeerivate ja happeliste omadustega. Nende omaduste tõttu kasutatakse piraajalahust näiteks klaasnõude puhastamiseks laboris, eemaldamaks klaasi pinnale „kleepunud“ oksüdeeruvaid orgaanilisi ühendeid (aldehüüde, alkohole, ketoone, alkeene jms). Piraajalahus leiab kasutust ka mikroelektroonika tööstuses, kus seda kasutatakse ränist pooljuhtplaatide puhastamiseks. Lahuse nimetus tuleneb Lõuna-Ameerikas elavatest kalaliikidest, sest lahuse kiire toime sarnaneb mõnevõrra lihatoiduliste piraajate toitumisprotsessi tulemiga (st saakloomast jääb järele vaid luustik).

## Segu koostis ja omadused
H2O2 ja H2SO4 vahekord piraajalahuses võib mõnevõrra varieeruda. Sageli kasutatakse valmistamiseks eeskirja, mille kohaselt tuleb kokku segada 3 ruumalaosa kontsentreeritud väävelhapet ja 1 ruumalaosa 30% vesinikperoksiidi lahust.

Piraajalahuse reageerimisel orgaaniliste ainetega eristatakse sageli kaks etappi. Esimeses etapis toimub hapnikku sisaldavate orgaaniliste ainete dehüdreerimine (ehk vee eemaldumine), kuivõrd kontsentreeritud väävelhappe segunemine veega on energeetiliselt väga soodustatud (ja tugevalt eksotermiline). Teine etapp põhineb äärmiselt reaktsioonivõimelise hapnikuradikaali omadustel, mis saab oksüdeerida süsinikku täielikult (st oksüdatsiooniastmeni IV).

Erinevalt kroomsegust (toimeaineks H2CrO4), mida kasutatakse laborites samuti sageli klaasnõude puhastamiseks, ei põhjusta piraajalahuse kasutamine klaasnõude saastumist Cr3+-ioonidega. Samas lisandub piraajalahusega töötlemisel klaasi pinnale silanoolrühmi (Si-O-H), mis tõstab klaasi hüdrofiilsust.

## Ohutus
Piraajalahus on tugevalt korrodeeriv, mistõttu selle säilitamiseks sobivad vaid klaasist, terasest või teflonist konteinerid. Kuna piraajalahus oksüdeerib ka nahka, siis on lahusega töötamisel hädavajalik kasutada laboratoorset kaitsevarustust (nitriilkindad, kittel).

Piraajalahuse reaktsioon orgaaniliste ainetega on väga eksotermiline (st energiat eraldub), seetõttu ei tohi piraaja lahust kallata orgaaniliste jääkide anumasse. Kindlasti tuleb vältida ka piraajalahuse juhuslikku lekkimist/segunemist orgaaniliste jäätmetega. Kuna orgaaniliste ainete oksüdeerumisel piraajalahuse toimel eraldub süsihappegaas ja muud gaasilised saadused (sh ebastabiilsed peroksiidid), viiakse piraaja lahusega töötlus läbi mittesuletud anumas tõmbekapi all, võimaldades gaasilistel saadustel reaktsioonisegust takistamatult lahkuda (st ei teki ülerõhku). Piraajalahuse läheduses ei tohi tulekahju kustutamiseks kasutada vett, küll aga sobib süsihappegaaskustuti.

## Viited
Vladimir Selivjorstov

**Vladimir Selivjorstov** (vene keeles *Владимир Вячеславович Селивёрстов*; sündinud 1. augustil 1973 Stankis Vladimiri oblastis) on Venemaa sõjaväelane, kaardiväe kindralmajor, Venemaa Föderatsiooni kangelane (2014). 

Selivjorstov oli kuni 2023. aasta 15. juulini 106. õhudessantdiviisi komandör. 

## Viited
Sajansk

**Sajansk** (vene keeles Саянск) on linn Venemaal Irkutski oblastis. Linn asub Angara lisajõe Oka lähedal, Irkutskist ligikaudu 245 km põhjaloodes.

Sajansk asutati 1970. aastal. Aleviks sai Sajansk 1975. aastal. Linnaõigused anti Sajanskile 1985. aastal. Linnas asub Venemaa üks suuremaid keemiakombinaate.

## Viited
Tšussovoi

**Tšussovoi** (vene keeles Чусовой) on linn Venemaal Permi krais, Tšussovoi linnaringkonna keskus. Linn asub kohas, kus Usva jõgi suubub Tšussovaja jõkke, Permist ligi 100 km idakirdes.

16. sajandil asutati praeguse linna kohale Kamassino küla. Perm Jekaterinburgi raudteeliini hakati ehitama 1874. aastal. Tšussovskaja raudteejaam rajati 1875. aastal, reisirongiliiklus algas 1878. aasta veebruaris. Tšussovski metallurgiatehase ehitust alustati 1879. aastal. Raudteejaama ja tehase juurde kujunes Tšussovoi asula, mis hilem kandis Tšussovoje küla nime. 5. aprillil 1926 sai asulast Tšussovaja alev. Linnaõigused ja praeguse nime sai Tšussovoi 1933. aastal.

Tšussovois on sündinud pianist ja muusikaõpetaja Bruno Lukk.

## Viited
Tšernuška

**Tšernuška** (vene keeles Чернушка) on linn Venemaal Permi krais, Tšernuška linnaringkonna keskus. Tšernuška asub Permist ligikaudu 165 km lõunas.

Linna läbib Moskva–Jekaterinburgi raudtee.

Küla on esmamainitud 1859. aastal. Raudteejaam rajati 1919. aastal ja selle juurde tekkis asula. Aleviks sai Tšernuška 4. juulil 1945. Linnaõigused anti Tšernuškale 1966. aastal. 1950. aastatel avastati piirkonnas nafta ja maagaasi leiukohad.

Naftatootmine Tšernuškas algas 1958. aastal.

## Viited
Gubahha

**Gubahha** (vene keeles Губаха) on linn Venemaal Permi krais, Gubahha linnaringkonna keskus. Gubahha asub Kosva jõe ääres, Permist ligikaudu 120 km kirdes.

Asula tekkis 18. sajandi keskpaiku rauamaagileiukohtade juurde. Kivisöeleiukoht piirkonnas avastati 1821. aastal. Raudteeühenduse sai Gubahha 1879. aastal, selle tulemusel suurenes söetootmine järsult. Alevi staatus anti Gubahhale 1928. aastal. Linnaks sai Gubahha 1941. aastal.

## Viited
Kizel

**Kizel** (vene keeles Кизел) on linn Venemaal Permi krais, Kizeli linnaringkonna keskus. Kizel asub Permist ligi 145 km kirdes.

Asula tekkis 1784. aastal rajatud ja 1789. aastal tööd alustanud malmisulatus- ja rauatootmistehase juurde. Tehas tegutses kuni 1919. aastani. 1797. aastal alustati piirkonnas kivisöe tootmist. Linnaõigused sai Kizel 1926. aastal.

## Viited
Igor Gaspl

**Igor Gaspl** (*Игоръ Гаспл*; 24. veebruar 1924 Voronež – 6. juuni 2001 Maardu) oli nõukogude Eesti ajakirjanik ja propagandist, mitme eesti metsavendlust mustava teose autor.

## Elulugu
Aastatel 1943–1947 kuulus Gaspl komsomoli ning oktoobris 1951 sai kommunistliku partei liikmeks. 1947–1952 õppis Voroneži Riiklikus Ülikoolis vene keelt ja kirjandust ning lõpetas ülikooli kiitusega. Sõja ajal 1943. aastal kuulus Voronežis hävituspataljoni. 

1952. aastast töötas ta Tallinnas ajalehe Sovetskaja Estonija toimetuses, kuhu jäi kuni pensionile minekuni 1980. aastate esimesel poolel. Suri 6. juunil 2001 Maardus.

Tema metsavendluse kuvandit ilmestava propagandistliku loomingu lipulaevaks on 1960. aastal avaldatud dokumentaaljutustuste kogumik „Tõestisündinud lood“, milles esitatud kuuest novellist kaks – „„Hunt“ püünises“ ja „Jätis“ – käsitlevad relvastatud vastupanu. 

1964. aasta 30.detsembrist 1965.aasta 6.jaanuarini ilmus  Noorte Hääles jutustus „Langenud teenistuskohustuste täitmisel“, mille võib leida ka 1966. aasta kogumikust „Mehised inimesed“ pealkirjaga „Langenud teenistuskohustuste täitmisel. Dokumentaaljutustus tšekist Jaan Põdrast. Noorte Hääles avaldatu  oli lühem versioon  Sovetskaja Estonias 26.novembrist 5.detsembrini 1964 ilmunud samast loost. See lugu ilmus ka 1984. aasta eestikeelses kogumikus „Kompromiss on välistatud. Lugusid Eesti tšekistidest“, kus see kannab pealkirja „Teenistuskohustuste täitmisel“. Samast kogumikust võib leida veel ühe Gaspli lühijutu – „Lõksu „„penidele“.

## Viited
Huw Edwards

**Huw Edwards** (sündinud 18. augustil 1961 Bridgendis Ühendkuningriigis) on Walesi päritolu endine ajakirjanik ning uudisteankur ja telesaatejuht.

Ta oli British Broadcasting Corporationi peamine teadvustaja uudistesaates "BBC News at Ten". BBC oli talle järjepidev tööandja üle nelja aastakümne. Ta oli menuka avalik-õigusliku televisiooni- ja ringhäälingukontserni enim tasustatud uudisteteadvustaja. Peamiselt kajastas ta ülekannetes nii kuninglikke, riiklikke kui rahvusvahelisi sündmusi (sh valimisi ja olümpiamängude tseremooniaid) ning juhtis välissaateid.

Tema ette-lugemisel teadvustati otseülekande vahendusel kanalites BBC One, BBC Two ja BBC News miljonitele vaatajatele-kuulajatele üle maailma kuninganna Elizabeth II ametlikku surmateadet Buckinghami paleelt (8. septembril 2022). Tema kajastamisel leidsid aset ka ülipikad otseülekanded niisamuti kuninganna matuselt kui ka kuningas Charles III kroonimistseremooniast Westminster Abbeys (6. mail 2023).

## Isiklikku
Huw Edwards on kõmrikeelse akadeemiku Hywel Teifi Edwardsi poeg, tema õde on teadur õendusteaduses ja vähiuuringutes. Ta on abielus teleprodutsent Vicky Flindiga, kes on töötanud telesaadetega "This Week" ja "Peston". Nad elavad Dulwichi asumis Londonis, neil on viis last. Edwards peab ennast kristlaseks, käies regulaarselt kirikus. Enda sõnul kannatavat ta depressioonihoogusid aastast 2002.

## Süüdimõistmine
2023. aasta juulis peatas tema tööandja pärast ajalehes The Sun väljendatud süüdistusi töölepingu Edwardsiga. Avaldatu järgi oli ta seksuaalselt ahvatlenud alaealist. Uudisega samaaegselt viibis saatejuht lähedaste sõnul depressiooni seisundis haiglaravil. Tabloidväljaannet kritiseeriti aga kinnitamata andmeil põhinevate süüdistuste esitamise eest.

31. juulil 2024 tunnistas endine uudisteteadvustaja kohtus süüd lastepornograafia omamises. Teda õhutas kuritööle süüdimõistetud pedofiil Alex Williams, kes jagas talle sündsusetuid fotosid läbi WhatsAppi. Edwardsile määratakse karistus alates kestva aasta septembrist. Prokuröri hinnangul võidakse tema suhtes rakendada tingimuslikku sunniabinõud taasühiskonnastamiseks, mis tähendab tõenäoliselt seksuaalkurjategijate raviprogrammi ja ühiskondlikult kasulikku tööd.

## Viited
Otšor

**Otšor** (vene keeles Очёр) on linn Venemaal Permi krais, Otšori rajooni halduskeskus. Linn asub Otšori jõe ja jõele paisutatud tehisjärve ääres, Permist ligikaudu 88 km läänes.

Otšor tekkis asulana 1759. aastal rajatud malmisulatus- ja rauatootmistehase juurde. Aleviks sai Otšor 1929. aastal, linnaks 1950. aastal.

## Viited
Andrea Aguilera

**Andrea Victoria Aguilera Paredes** (sündinud 27. aprillil 2001) on Ecuadori modell ja iluduskuninganna, 2023. aasta Miss Supranationali võitja.

## Viited

## Välislingid
*Andrea Aguilera - Instagram
Ivan Papulovski

**Ivan Papulovski** (*Иван Петрович Папуловски;* 11. detsembril 1923 Temnovka külas Sverdlovski oblastis – 23. jaanuaril 1998 Tallinnas) oli nõukogude eesti ajakirjanik ja propagandist, mitme eesti rahvuslikku vastupanuliikumist mustava propagandaraamatu autor.

## Elulugu
Komsomoli ta ei kuulunud, kuid 1948. aastal sai temast kommunistliku partei liige. 1952. aastal lõpetas ta Leningradi oblasti parteikooli ajakirjanduse alal ning 1961–1968 omandas kaugõppes ajaloohariduse Tartu Riiklikus Ülikoolis. Eestisse jõudis Papulovski 1946. aastal, asudes kõigepealt tööle vaneminspektorina Siseministeeriumi maanteede ja teekatteta teede valitsuses (УШОСДОР). 

Seejärel töötas ajakirjanikuna ning pälvis korduvalt tunnustust (nt ENSV teenelise ajakirjaniku preemia 1981. aastal). 1947. aastast töötas ta ajalehe Noorte Hääl korrespondendina, millele järgnes toimetajatöö Kirde-Eesti kohalikes ajalehtedes. 1953. aastal sai ajalehe Molodjož Estonii vastutavaks toimetajaks ning 1962 ajalehe Sovetskaja Estonija osakonnajuhatajaks ja vastutavaks toimetajaks. Aastatel 1968–1974 oli ta Eesti Televisiooni uudistesaate „Aktuaalne kaamera” peatoimetaja ning 1978–1991 venekeelse ajakirja Tallin toimetaja. 1965–1968 oli ta ka Eestimaa Kommunistliku Partei Keskkomitee sektorijuhataja. I. Papulovskilt ilmus ka näidendeid. 

Papulovski jäi pensionile 1986. aastal ning suri 23. jaanuaril 1998 Tallinnas.

## Propagandistlik tegevus
1984. aastal ilmus tema kaastööl kogumik „Kompromiss on välistatud. Lugusid Eesti tšekistidest." Nimetatud kogumikust võib aga leida vaid ühe tema enda kirjutatud loo – „Tšekist tšekistide perekonnast“.

1990. aastal ilmus eesti keeles tema kirjutatud teos „Öised külalised. Eesti julgeoleku tegevusest sõjajärgsel perioodil“ (vene keeles 1988).

## Viited
Omutninsk

**Omutninsk** (vene keeles Омутнинск) on linn Kirovi oblastis, Omutninski rajooni halduskeskus. Linn asub Omutnaja jõe ääres, Kirovist ligi 150 km idas.

Asula tekkis 1773. aastal rajatud malmisulatustehase juurde. Linnaõigused sai Omutninsk 1921. aastal.

## Viited
DeepFlight Super Falcon

**DeepFlight Super Falcon** on kahekohaline miniallveelaev.

Akupatareideil töötava miniallveelaeva projekteeris Graham Hawkes ja ehitas San Franciscos asuv meretehnika ettevõte Hawkes Ocean Technologies.

Super Falconi mudelid: **Mark I** ja **Mark II**. Mark I lasti vette 2009. aastal.

Super Falconiga võib liikuda kuni 30 m sügavuses. 

Mark 2 mõõtmed: pikkus 5,9 m, laius 1,4 m (tiibadega 2,7 m) ja kõrgus 1,6 m. Kiirus on kuni 6 sõlme.

## Välislingid
UC3 Nautilus

**UC3 Nautilus** oli Taanis eraiviisiliselt Peter Madseni eestvõttel ehitatud ja 2008. aastal vette lastud kahe diiselmootoriga miniallveelaev.

Nautiluse sukeldumissügavus piirdus tavaliselt 100 meetriga, kuigi arvutuslik piirsügavus oli 400–500 m.

Nautilusel oli 16 illuminaatorit. Vee all sai meeskond olla vaid neljaliikmeline, vee peal liikudes võis liikmete arv ulatuda kaheksani. 

Nautiluse mõõtmed: pikkus 17,8 m ja laius 2,0 m. Veeväljasurve (vee all) oli 48 tonni.
Allveelaev võis liikuda kiirusega kuni 6 sõlme.

Augustis 2017 uppus Nautilus Taani vetes. Hiljem sai allveelaev laiemalt tuntuks tänu mõrvajuhtumile vahetult enne uppumist. 

## Välislingid

*Taani tuntud uurija: mõrvas süüdistatav allveelaevnik Madsen on psühhopaat. elu24.postimees.ee, 5. märts 2018
Altenmarkt an der Triesting

**Altenmarkt an der Triesting** on vald (*Marktgemeinde*) Austrias Alam-Austria liidumaal Badeni ringkonnas.

## Viited
Innespace Seabreacher

**Innespace Seabreacher** on kahekohaline peal- ja allveesõiduk, mida võib pidada ka skuutriks. Seda on liigitatud ka eraallveelaevaks.

Vankelmootoriga Mazda 13B Seabreacheri projekteerisid insenerid Rob Innes ja Dan Piazza ning ehitas Californias asuv Innespace Productions.

Seabreacheri mõõtmed: pikkus 5,3 m ja laius 1,0 m. Liigub vee all kiirusega kuni 21 sõlme ja vee pinnal kuni 47 sõlme.

## Välislingid

*INNESPACE Two Seat Dolphin. web.archive.org
Mehisuse eest

"**Mehisuse eest**" (*За мужність*) on Ukraina riiklik orden.

## Vaata ka
*Mehisuse ja vapruse eest
Liiv-koeratubakas

**Liiv-koeratubakas** (*Crepis tectorum*) on korvõieliste sugukonda koeratubaka perekonda kuuluv ühe- või kaheaastane rohttaim.

## Kirjeldus
5–60 cm pikkused, taime väliskuju varieerub. Vars on laiuvalt harunev ja hallikasrohelist värvi. Lehed varrel on terved, lineaalsüstjad, servadest rullunud, rootsuta, alusel nooljad.

Meenutab kaheaastast koeratubakat (*Crepis biennis*).

## Levila
Sage taim liivikutel, loodudel, teeservadel, umbrohuna põldudel ja varemetes.

## Õitsemine
Õitseb juunist septembrini. 

## Viited
Ferdinand Karl

**Ferdinand Karl** on mitme inimese nimi.

* Ferdinand Karl (ertshertsog, 1754–1806)
* Ferdinand Karl Joseph (1781–1850), ertshertsog
* Ferdinand Karl (ertshertsog, 1821–1849)
* Ferdinand Karl (ertshertsog, 1868–1915)
Leibnizi Läänemere Uuringute Instituut

**Leibnizi Läänemere Uuringute Instituut** (saksa keeles *Leibniz-Institut für Ostseeforschung*; lühend **IOW**) on Rostockis Warnemündes 1992. aastal asutatud Läänemere uuringutega tegelev (rõhuasetusega Läänemere ökosüsteemile) ja okeanograafiaalast haridust andev teadusinstituut.

IOW on ühtlasi Rostocki Ülikooli instituut.

Leibnizi Läänemere Uuringute Instituudi eelkäija oli Saksa DV Teaduste Akadeemia Okeanograafia Instituut. 

## Eesti teadlased IOW-is
1994. aastal töötas IOW-is külalisteadurina merefüüsik Jüri Elken ja 2006. aastal geoloog Alar Rosentau.

## Välislingid

*Koduleht
Oleg Reabciuk

**Oleg Reabciuk** (sündinud 16. jaanuaril 1998 Ialovenis) on Moldova jalgpallur, kes mängib vasakkaitsja või äärekaitsjana Kreeka kõrgliigaklubis Olympiakós ja Moldova jalgpallikoondises.

Reabciuk sündis Moldovas, kuid kolis nelja-aastaselt Portugali. Jalgpalli hakkas ta mängima Portugali klubides. 2016. aastal liitus ta klubiga FC Porto. Aastatel 2017–2019 mängis ta kaks hooaega Porto reservmeeskonnas Portugali esiliigas.

2019. aasta juulis sõlmis ta nelja-aastase lepingu Portugali kõrgliigaklubiga Paços de Ferreira.

2021. aasta jaanuaris siirdus ta kahe miljoni euro eest Olympiakósi. Aastatel 2021 ja 2022 on ta klubiga tulnud Kreeka meistriks.

Moldova jalgpallikoondises debüteeris Reabciuk 27. märtsil 2018 sõprusmängus Elevandiluuranniku vastu. Tal oli sel ajal Porto reservmeeskonnas kirjas vaid kümme mängu.

Aastatel 2020–2022 on ta valitud Moldova aasta jalgpalluriks.

## Saavutused
;Olympiakós
*Kreeka Super League: 2020–21, 2021–22
*Kreeka karikas: Teine koht 2020–21

## Viited
Bad Boy Records

**Bad Boy Records** (või **Bad Boy Entertainment**) on Ameerika Ühendriikide plaadifirma, mille asutas 1993. aastal räppar Sean Combs (Puffy). See tegutseb Epic Recordsi allüksusena, mis on omakorda Sony Music Entertainmenti üks allüksustest. See on olnud koduks paljudele artistidele, sealhulgas Machine Gun Kelly, Craig Mack, the Notorious B.I.G., Faith Evans, 112, Total, the LOX, Mase, Shyne ja Carl Thomas. Hiilgeajal oli Bad Boy väärtuseks 100 miljonit USA dollarit.

## Ajalugu
### Algusaeg
Pärast seda, kui Sean Combs tõusis karjääriredelil palgata praktikandist hoopis värbamisjuhiks Uptown Recordsis, vallandati ta 1993. aastal Andre Harrelli poolt. Samal aastal asutas ta omaenda plaadifirma Bad Boy Records. Plaadifirma esimene väljaanne oli "Flava in Ya Ear" Craig Macki poolt, millele järgnes peagi Macki debüütalbum "Project Funk da World" 1994. aastal. Veel samal aastal tulid välja "Juicy" ja "Ready to Die", mis on the Notorious B.I.G.'i (tuntud ka kui Biggie Smalls) esisingel ja debüütalbum. Kui Macki albumist sai kuldalbum, siis "Ready to Die'st" sai mitmekordne plaatinaalbum. Olles 1995. aastal muusika edetabelite tipus, sai B.I.G-ist üks tema žanri suurnimedest sellel ajal ja ka Bad Boy suurim staar. 1995. aastal jätkas plaadifirma oma edu veel, plaatina väljaannetega Totali ja Faith Evansi poolt. Samal ajal värbas plaadifirma ka palju kohapealseid laulukirjutajaid/muusikaprodutsente, nende hulgas Easy Mo Bee, Chucky Thompson ja D-Dot - kellest kõik olid vägagi tähtsad, produtseerides mitmeid selle aja tähtsamaid Bad Boy väljaandeid.

## Tuntud artistid

### Praegused

### Endised

*The Notorious B.I.G. (surnud) (1993–1997)
*French Montana (2012–2022)
*Craig Mack (surnud) (1993–1995)
*Faith Evans (1994–2004)
*Total (1994–2000)
*112 (1995–2005)
*Mase (1996 - 2000; 2003–2006)
*Mario Winans (2001–2008)
*The Lox (1996–1999)
*Black Rob (surnud) (1996–2010)
*Jordan McCoy
*Carl Thomas (1997–2005)
*Shyne (1998–2001)
*Dream
*G. Dep (vangis) (1999–2005)
*Loon (2001–2006)
*Da Band (2002–2004)
*Fuzzbubble
*8Ball & MJG (2002–2008)
*Boyz n da Hood (2004-2008)
*Cheri Dennis (2000–2009)
*Kalenna Harper
*New Edition (2003–2006)
*Red Café
*B5 (2004–2008)
*Yung Joc (2004–2009)
*Dirty Money
*Gorilla Zoe
*Danity Kane
*King Los
*Day26
*Elephant Man (2006–2009)
*Donnie Klang
*Foxy Brown
*Cassie
*Pitbull (2006–2007)

## The Hitmen

The Hitmen on Bad Boy Recordsi produktsioonimeeskonna nimi. Kollektiiv koosneb mitmest tuntud produtsendist ja muusikust, kes töötavad üksinda või koos Combsiga komponeerides lugusid nii Bad Boy enda artistidele kui ka artistidele väljaspool plaadifirmat.

2015. aasta 20. augustil teatati, et Kanye West ühines ka The Hitmeniga.
Andri Hnatov

**Andri Hnatov** (*Андрій Вікторович Гнатов*, sünd. 1978) on Ukraina sõjaväelane.

## Sõjaväeteenistus
24. juunil 2024 määras Ukraina president Zelenskõi ta Ukraina relvajõududude ühendjõudude ülemaks. 16. märtsil 2025 nimetas Ukraina president Zelenskõi ta Ukraina relvajõududude kindralstaabi ülemaks.

## Auastmed
* 2024 - kindralmajor
* 2022 – brigaadikindral
* 2018 – polkovnik
* 2015 – alampolkovnik

## Autasud
* 2022 - Sõjaliste Teenete Rist
* 2020 -  Bohdan Hmelnõtskõi ordeni III klass

## Viited
Florentino Luís

**Florentino Ibrain Morris Luís** (sündinud 19. augustil 1999 Lissabonis) on Portugali jalgpallur, kes mängib kaitsva poolkaitsjana Portugali kõrgliigaklubis Lissaboni Benfica.

Lissaboni Benfica noortesüsteemiga liitus ta 2010. aastal. Hooajal 2016/17 debüteeris ta Benfica reservmeeskonnas Portugali esiliigas. Benfica põhimeeskonnas debüteeris ta 10. veebruaril 2019 mängus Nacionali vastu. Esimese värava Portugali kõrgliigas lõi ta 17. märtsil 2019 mängus Moreirense vastu. Samal hooajal tuli ta Benficaga ka Portugali meistriks. Hooaja 2020/21 oli ta laenul Prantsusmaa kõrgliigaklubis Monaco ja hooajal 2021/22 Hispaania kõrgliigaklubis Getafe. Hooajal 2022/23 kindlustas ta koha Benfica põhimeeskonnas ning tuli samal hooajal klubiga teist korda Portugali meistriks. 2022. aasta oktoobris pikendas ta Benficaga lepingut viie aasta võrra.

Aastatel 2014–2021 mängis Florentino Luís Portugali noortekoondistes. Euroopa omavanuste meistriks tuli ta 2016. aastal Portugali kuni 17-aastaste koondisega ja 2018. aastal kuni 19-aastaste koondisega.

## Saavutused
;Benfica
*Primeira Liga: 2018–19, 2022–23
*Supertaça Cândido de Oliveira: 2019, 2023

## Viited

## Välislingid
* Profiil Lissaboni Benfica kodulehel
Herman Wouk

**Herman Wouk** (27. mai 1915 New York – 17. mai 2019 Palm Springs, California) oli ameerika kirjanik.

Herman Wouki vanemad olid Venemaa Keisririigist (tänapäeva Valgevene territooriumilt) pärit juudi immigrandid.

1934. aastal lõpetas ta Columbia Ülikooli. Teises maailmasõjas osales ta Vaikse ookeani tandril. Sõja ajal hakkas teenistusevälisel ajal kirjutama oma esimest romaani, mis ilmus 1947. aastal.

Ta on eelkõige tuntud ajalooromaanile "The Caine Mutiny" (1951), mis pälvis Pulitzeri preemia. Nii "The Caine Mutiny" kui ka tema kaks teist tuntumat teost "The Winds of War" (1971) ning "War and Remembrance" (1978) on Teise maailmasõja teemalised. Tema viimane romaan "The Lawgiver" ilmus 2012. aastal. 2015. aastal ilmusid tema mõtiskluste ja memuaaride kogu.

Tema vend Victor Wouk (1919–2005) oli teadlane, pioneer elektri- ja hübriidautonduses.

## Viited
Lukas Rupp

**Lukas Peter Rupp** (sündinud 8. jaanuaril 1991 Heidelbergis) on Saksamaa jalgpallur, kes mängib poolkaitsjana Kreeka kõrgliigaklubis Aris.

Ta alustas klubikarjääri Saksamaa klubis Karlsruher SC, mille põhimeeskonnas debüteeris ta Saksamaa esiliigas hooajal 2009/10. Aastatel 2011–2014 kuulus ta Saksamaa kõrgliigaklubi Mönchengladbachi Borussia ridadesse. Hooaja 2011/12 teises pooles oli ta laenul Saksamaa esiliigaklubis SC Paderborn.

2014. aastal naasis ta Paderborni, kellega sõlmis nüüd püsiva lepingu. Paderborn oli 2014. aastal tõusnud esmakordselt Saksamaa kõrgliigasse. 22. novembril 2014 lõi Rupp mängus Dortmundi Borussia vastu oma esimese värava Saksamaa kõrgliigas. Hooajal 2014/15 lõi Rupp Saksamaa kõrgliigas kokku neli väravat, kuid Paderborn  jäi liigas viimaseks ja langes tagasi esiliigasse.

Hooajal 2015/16 mängis Rupp Saksamaa kõrgliigaklubis VfB Stuttgart. Seejärel liitus ta Hoffenheimiga, kuhu kuulus kuni 2019. aasta lõpuni.

2020. aasta jaanuaris sõlmis ta lepingu Inglismaa esiliigaklubiga Norwich City. Hooajal 2020/21 mängis ta Norwich Cityga Inglismaa kõrgliigas.

2023. aasta jaanuaris sõlmis ta lepingu Arisega.

## Viited

 
## Välislingid
Kurtamõš

**Kurtamõš** (vene keeles Куртамыш) on linn Venemaal Kurgani oblastis, Kurtamõši rajooni halduskeskus. Kurtamõš asub Kurganist ligikaudu 84 km edelas.

Kurtamõš asutati kindlustatud asulana 1745. aastal. Aleviks sai Kurtamõš 1944. aastal. Linnaõigused anti Kurtamõšile 1956. aastal.

## Viited
Johannes Eggestein

**Johannes Eggestein** (sündinud 8. mail 1998 Hannoveris) on Saksamaa jalgpallur, kes mängib ründajana Saksamaa kõrgliigaklubis FC St. Pauli.

2013. aastal liitus ta Bremeni Werderi noortesüsteemiga. Enne seda kuulus ta klubisse TSV Havelse. 2016. aasta juunis sõlmis ta Bremeni Werderiga esimese profilepingu. Klubi põhimeeskonnas debüteeris ta 22. augustil 2016 Saksamaa karikavõistluste esimese ringi mängus Sportfreunde Lotte vastu. Hooajal 2016/17 debüteeris ta lisaks Werderi reservmeeskonnas Saksamaa tugevuselt kolmandas liigas. Saksamaa kõrgliigas debüteeris Eggestein 26. augustil 2017 mängus Müncheni Bayerni vastu. Werderi põhimeeskonnas lõi ta esimese värava 18. augustil 2018 Saksamaa karikavõistluste esimese ringi mängus Wormatia Wormsi vastu. Saksamaa kõrgliigas lõi Eggestein esimese värava 5. oktoobril 2018 mängus VfL Wolfsburgi vastu. Hooajal 2020/21 oli ta Werderist laenul Austria kõrgliigaklubis Linzi LASK ning lõi seal 28 mänguga 12 väravat.

2021. aasta augustis sõlmis ta lepingu Belgia kõrgliigaklubiga Royal Antwerp, kuid ei löönud seal 18 liigamänguga ühtegi väravat.

2022. aasta juunis naasis Eggestein Saksamaale ning sõlmis lepingu esiliigaklubiga St. Pauli.

Aastatel 2012–2019 mängis Eggestein Saksamaa noortekoondistes. Ta võitis hõbemedali 2015. aasta Euroopa omavanuste meistrivõistlustel Saksamaa kuni 17-aastaste koondisega ja 2019. aastal kuni 21-aastaste koondisega.

## Viited
Dawid Kownacki

**Dawid Igor Kownacki** (sündinud 14. märtsil 1997 Gorzów Wielkopolskis) on Poola jalgpallur, kes mängib keskründajana Saksamaa kõrgliigaklubis Bremeni Werder ja Poola jalgpallikoondises.

Jalgpalli hakkas ta mängima kodulinnaklubis Stilon Gorzów Wielkopolski. 2005. aastal liitus ta Poznańi Lechi noortesüsteemiga. Klubi põhimeeskonnas debüteeris ta Poola kõrgliigas hooajal 2013/14. Järgmisel hooajal tuli ta Poznańi Lechiga Poola meistriks. Hooajal 2016/17 tegi Kownacki Poola kõrgliigas seni oma edukaima hooaja, kui lõi üheksa väravat.

2017. aasta juulis sõlmis ta viieaastase lepingu Itaalia kõrgliigaklubiga Sampdoria. 2019. aasta jaanuaris läks ta laenule Saksamaa kõrgliigaklubisse Düsseldorfi Fortuna, kellega sõlmis järgmisel aastal püsiva lepingu. Hooaja 2021/22 teises pooles naasis ta Fortunast laenule Poznańi Lechi, kellega tuli sel hooajal taas Poola meistriks. Hooaja 2022/23 tegi Kownacki Fortunas mängides oma edukaima hooaja, kui lõi Saksamaa esiliigas 14 väravat.

2023. aasta mais sõlmis ta lepingu Bremeni Werderiga.

Poola jalgpallikoondises debüteeris Kownacki 23. märtsil 2018 sõprusmängus Nigeeria vastu. Koondisekarjääri esimese värava lõi ta sama aasta 12. juunil sõprusmängus Leedu vastu. Ta on kuulunud Poola koondisse 2018. aasta maailmameistrivõistlustel ja 2021. aasta Euroopa meistrivõistlustel.

## Saavutused
;Poznańi Lech
*Ekstraklasa: 2014–15, 2021–22
*Poola superkarikas: 2015

## Viited
Radioaktiivse aine aktiivsus

**Radioaktiivse aine aktiivsus** kui füüsikaline suurus iseloomustab radioaktiivse lagunemise kiirust ja väljendab proovis lagunevate radioaktiivsete aatomituumade arvu ajaühikus (proov on siin radioaktiivse aine kogus, seda mõõdetakse enamasti  massiühikutes).

Aktiivsuse  A SI mõõtühik on bekrell (Bq). Proovi aktiivsus on 1 Bq, kui selles toimub üks lagunemine sekundis. Aktiivsus massiühiku kohta (Bq/kg) on eriaktiivsus.

Vastavalt radioaktiivse lagunemise seadusele saab aktiivsuse ajalist muutumist kirjeldada valemitega
: A(t) = -\frac{dN}{dt} = \lambda N = \frac{\ln 2}{T_{1/2}} \, N_0 \cdot 2^{-\frac{t}{T_{1/2}}} = \frac{\ln 2}{T_{1/2}} \, \frac{m}{\mu} \, N_A \cdot 2^{-\frac{t}{T_{1/2}}} = A_0 \cdot 2^{-\frac{t}{T_{1/2}}}, 
kus
* N(t) on radioaktiivsete tuumade arv proovis,
* \lambda on lagunemiskonstant (igale nukliidile ainuomane konstant),
* N_A on Avogadro arv,
* T_{1/2} on poolestusaeg,
* N_0 on nende esialgne arv,
* m on proovi mass,
* \mu on antud tüüpi radioaktiivsete tuumade molaarmass.

Siin eeldatakse, et proovis ei teki uusi radionukliidi tuumasid, vastasel juhul võib aktiivsuse sõltuvus ajast olla keerulisem.
Singapuri botaanikaaed

**Singapuri botaanikaaed** (inglise keeles *Singapore Botanic Gardens*; prantsuse keeles *Jardins botaniques de Singapour*; malai keeles *Kebun Bunga Singapura*) on 2015. aastal UNESCO maailmapärandi nimistusse kantud objekt, mis asub Singapuris Singapuri saarel.

## Ajalugu
Praeguses asupaigas rajati botaanikaaed 1859. aastal.

2012. aastal lisati botaanikaaed maailmapärandi ootenimekirja ning 2015. aastal võeti see maailmapärandisse (*Singapore Botanical Gardens*). See on UNESCO maailmapärandi nimistus kolmas botaanikaaed ning ainuke troopiline botaanikaaed.

2016. aastal muudeti objekti ingliskeelset nime, milleks sai *Singapore Botanic Gardens*.

## Kirjeldus
Botaanikaaed asub Singapuri südames. See on selgelt määratletav ja eristatav kultuurmaastik, mis sisaldab rikkalikult erinevaid ajaloolisi maastikuelemente, taimeistutusalasid ja ehitisi.

Tänu hästi säilinud maastikukujundusele ja algse kasutuse järjepidevusele on botaanikaaed hea näide 1859. aastal asutatud Briti troopilisest botaanikaaiast, mis inglise stiilis meelelahutusaiast arenes koloniaalseks majandusaiaks, kus toimus ka aiandus- ja botaanikauuringuid. Edasi on areng hästi jälgitav moodsaks ja maailmatasemel botaanikaaiaks, mis on kõrgel tasemel teadusasutus ning ka virgestus- ja hariduskoht.

Botaanikaaial on olnud oluline roll teaduse arengus, eriti troopilise botaanika ja aianduse valdkonnas, sealhulgas ka kummipuuistanduste arendamisel.

## Pildid

Symphony Lake, Singapore Botanic Gardens - 20041025.jpg|Sümfooniajärv botaanikaaias.Fotoː 25. oktoober 2004
2016-04-03 Singapore Botanic Gardens 09.jpg|Vaade botaanikaaias.Fotoː Maksym Kozlenko, 3. aprill 2016
Dsc (210970495).jpeg|Kõlakoda botaanikaaias.Fotoː Jorge Cortell, 8. märts 2017


## Välislingid

*Singapuri botaanikaaia koduleht. Inglise keeles
*Singapuri botaanikaaed, maailmapärandi objekt nr 1483. UNESCO maailmapärandi koduleht. Inglise keeles